કેટલાક વિવાદ જળ ટ્રિબ્યુનલને હવાલે કર્યા પછી ટ્રિબ્યુનલના નિર્ણયને નહીં સ્વીકારવાનું વલણ ચલણી બન્યું છે. ટ્રિબ્યુનલમાં સ્થાન પામેલા નિષ્ણાતો પાણીની ઉપલબ્ધિ, જરૂરિયાત અને અન્ય વ્યવહારિક પાસાંને લક્ષમાં લઈ ગહન અભ્યાસ કર્યા પછી નિર્ણય આપે છે. આમ છતાં તેના નિર્ણયને ન માનવાનું વલણ એ વિવાદને લાંબા સમય સુધી ચાલુ રાખી રાજકીય સ્વાર્થ સિદ્ધ કરવાનું, હેતુસરનું હોય છે. આવી મનઃસ્થિતિમાંથી હવે બહાર આવવું જોઈએ. આવા સંકુચિત રાજકીય દૃષ્ટિકોણથી અત્યાર સુધી દેશે અને લોકોએ ઘણું નુકસાન સહન કર્યું છે. હવે લોકોએ પણ રાજકારણીઓને અદાલત અથવા ટ્રિબ્યુનલના નિર્ણયોને શિરોધાર્ય ગણવાની ફરજ પાડી પક્ષો કે નેતાઓની ઉશ્કેરણીને દાદ આપવાનું બંધ કરવું જોઈએ. નદીઓના પાણી એ રાષ્ટ્રીય સંપત્તિ છે એ વાતનો સાર્વત્રિક સ્વીકાર થવો જોઈએ.